Rapport maħruġ minn tliet NGOs żvela li mill-2013 'l hawn, aktar minn 2,500 immigrant akkużat bi traffikar ta' nies ifittxu l-ażil, ġew arrestati mill-pulizija Taljana. Ġie żvelat ukoll li ntużaw liġijiet ta' kontra l-mafja biex l-immigranti jitressqu l-qorti u jintbagħtu l-ħabs. Biex dan ir-rapport sar, l-NGOs Arci Porco Rosso, Alarm Phone, u Borderline Sicilia analizzaw aktar minn 1,000 każ kriminal kontra dawn l-immigranti, u sabu evidenza li membri tal-Pulizija Taljana xaħħmu immigranti biex jikxfu min kien qiegħed isuq id-dgħajsa. Ir-rapport żvela wkoll li qabel ma tintbagħat dgħajsa bl-immigranti fil-Mediterran, jintagħżel immigrant biex isuq lill-kumplament tal-grupp. Ġie żvelat ukoll li malli d-dgħajsa tidħol fl-ibħra Taljani, ix-xufier jiġi identifikat u arrestat mill-awtoritajiet. Maria Giulia Fava, membru tal-NGO Arci Porco Rosso qalet li f'każ li jmutu xi immigranti, ix-xufier jiġi mixli bi qtil, u jista' jintbagħat minn 15-il sena sa għomru l-ħabs.